AARHUS: Blot 23 timer efter, at en 17-årig elev på Aarhus Handelsgymnasium blev overfaldet og stukket med kniv flere gange på skolens udearealer, blev fire unge mænd med blå overtræksdragter, sorte badetøfler og håndjern ført ind i retten af otte betjente.

De fire unge mænd, to på 18 år og to på 19 år, blev anholdt i en bybus ved Viby Ringvej godt en time efter overfaldet på Vejlby Centervej i Risskov mandag, og tirsdag ved middagstid blev de så fremstillet i grundlovsforhør, hvor anklagemyndigheden krævede varetægtsfængsling af alle fire.

Alle fire er sigtet for legemsangreb af særlig rå, brutal eller farlig karakter efter straffelovens paragraf 245, stk 1.

Det var gode vidner på stedet, der oplyste, at der var tale om fire gerningsmænd, og at de var stukket af ved at tage bussen fra stedet. Kort efter kunne en patrulje derfor anholde fire yngre mænd i en bybus.

En politihund lugtede sig efterfølgende frem til en kniv med blod på.

De 4 unge mænd blev alle varetægtsfængslet i fire uger.